CELEX: 52009XG0131(01)
Language: et
Date: 2009-01-31 00:00:00
Title: Nõukogu järeldused Euroopa teadusruumi 2020. aastal käsitleva visiooni määratlemise kohta

31.1.2009   
            
            
               ET
            
            
               Euroopa Liidu Teataja
            
            
               C 25/1
            
         Nõukogu järeldused Euroopa teadusruumi 2020. aastal käsitleva visiooni määratlemise kohta
   (2009/C 25/01)
   EUROOPA LIIDU NÕUKOGU,
   
               1.
            
            
               TULETAB MEELDE:
               
                           —
                        
                        
                           oma 15. juuni 2000. aasta resolutsiooni Euroopa teadusruumi loomise kohta (1), mis võeti vastu 23.–24. märtsil 2000. aastal Lissabonis toimunud Euroopa Ülemkogu kohtumise eesistujariigi järelduste alusel; kõnealusel Euroopa Ülemkogu kohtumisel võttis Euroopa Liit vastu Lissaboni strateegia eesmärgiga saada maailma kõige konkurentsivõimelisemaks teadmistepõhiseks majanduseks;
                        
                     
                           —
                        
                        
                           Euroopa Ülemkogu 22.–23. märtsi 2005. aasta kohtumise järeldusi, millega uuendati Lissaboni strateegiat, seades põhirõhu teadmistele, innovatsioonile ja inimkapitali väärtustamisele;
                        
                     
                           —
                        
                        
                           dokumenti „Roheline raamat — Euroopa teadusruum: uued perspektiivid”, mille komisjon võttis vastu 4. aprillil 2007 ning milles tehti ettepanekud mitmete esmatähtsate eesmärkide kohta, mille abil süvendada ja laiendada Euroopa teadusruumi nii, et see täielikult toetaks uuendatud Lissaboni strateegiat;
                        
                     
                           —
                        
                        
                           Euroopa Ülemkogu 13.–14. märtsi 2008. aasta kohtumise järeldusi, milles kutsuti üles looma „viiendat vabadust”, et kõrvaldada takistused teadmiste vabalt liikumiselt;
                        
                     
                           —
                        
                        
                           oma 23. novembri 2007. aasta järeldusi Euroopa teaduse ja tehnika tuleviku kohta, milles esitati üleskutse suurendada avaliku ja erasektori poolset teadusuuringute rahastamist ja inimressursse teadusuuringute valdkonnas;
                        
                     
                           —
                        
                        
                           oma 30. mai 2008. aasta järeldusi „Ljubljana protsessi käivitamine — Euroopa teadusruumi elluviimine”, mille eesmärk on Euroopa teadusruumi tõhustatud juhtimise saavutamine ning milles rõhutatakse eelkõige vajadust luua Euroopa teadusruumi pikaajaline visioon, mis peaks põhinema Lissaboni strateegia eesmärkidel;
                        
                     
                           —
                        
                        
                           komisjoni 26. novembri 2008. aasta teatist „Euroopa majanduse taastamiskava majanduskasvu ja töökohtade loomiseks”, milles kavandatakse eelkõige meetmeid, et toetada teadmistepõhist majandust, sealhulgas teadusmahukaid VKEsid, mis on praeguse finantskriisi tingimustes eriti ohustatud;
                        
                     
         
               2.
            
            
               INNUSTAB ühendust ja liikmesriike täiendavalt kooskõlastama oma teadusuuringuid ja tehnoloogiaarendust, et tagada liikmesriikide poliitika ja ühenduse poliitika vastastikune sobivus;
            
         
               3.
            
            
               KINNITAB TAAS, et tähtis on tugevdada teadus- ja tehnoloogilist baasi kogu Euroopas ning edendada Euroopa konkurentsivõimet, et saavutada säästev areng, sealhulgas keskkonna kaitse, ning rahuldada Euroopa kodanike vajadusi, luues Euroopa teadusruumi, kus toimuks teadlaste, teaduslike teadmiste ning tehnoloogia vaba liikumine;
            
         
               4.
            
            
               RÕHUTAB, et Euroopa teadusruumis toimub koordineerimine ja koostöö vabatahtlikul alusel ning nende elluviimine toimub ühenduse ja liikmeriikide tiheda koostöö raames „muutuva geomeetria” põhimõtte alusel, kaasates asjakohaselt teadusuuringute ja tehnoloogiaarenduse raamprogrammiga ühinenud riike ning austades nõuetekohaselt subsidiaarsuse põhimõtet;
            
         
               5.
            
            
               TULETAB MEELDE, et lisaks teadusuuringute ja tehnoloogiaarenduse raamprogrammile on Euroopa tasandil ka teisi olulisi algatusi, nagu näiteks EUREAKA ja COST, mis on siira koostöövaimu tekitamisel jätkuvalt väga olulised; Lisaks on Euroopas mitmeid tipptaseme teadusinstitutsioone, sealhulgas valitsustevahelisi teadusorganisatsioone ja laboratooriume (2), mis aitavad kaasa Euroopa teaduse ülemaailmse tunnustuse leidmiseks;
            
         
               6.
            
            
               TULETAB MEELDE, et ühenduse patent on oluline osa intellektuaalomandi õiguste raamistikust, mida EL praegu astmeliselt kehtestab, ning et Euroopa Innovatsiooni- ja Tehnoloogiainstituut (EIT) koos oma tulevaste teadmis- ja innovaatikakogukondadega peaks olema kasulik vahend, et kogu Euroopas koondada teadusuuringuid, innovatsiooni ja haridust;
            
         
               7.
            
            
               KINNITAB TAAS, et Euroopa teadusruum on majanduskasvu ja töökohti käsitleva Lissaboni strateegia põhielement, ning RÕHUTAB vajadust tagada Euroopa teadusruumi täielik toimimine ning selle täielik panus teadmiste kolmnurka (teadustegevus, innovatsioon ja haridus), mis on Euroopa rahvusvahelise konkurentsivõime ja säästva arengu liikumapanevaks jõuks ning aluseks Euroopa püüdlustele saada juhtivaks teadmistepõhiseks majanduseks ja ühiskonnaks;
            
         
               8.
            
            
               LEIAB sellega seoses, et teadusuuringute suureneva ülemaailmse konkurentsi ning ülemaailmsete ühiskondlike väljakutsete tekkimise tõttu on vaja kiirendada Euroopa teadusruumi, sealhulgas selle välise mõõtme täielikku elluviimist;
            
         
               9.
            
            
               KIIDAB HEAKS lisatud Euroopa teadusruumi 2020. aastal käsitleva visiooni, mille liikmesriigid ja komisjon töötasid välja Ljubljana protsessi esimeses etapis partnerluse vaimus;
            
         
               10.
            
            
               KUTSUB liikmesriike ja komisjoni ÜLES kõnealust ühist visiooni sidusrühmadele ja kogu ühiskonnale laiaulatuslikult tutvustama, võtma kiiresti vastu selle elluviimisele keskendatud poliitikad ja meetmed ning seejärel seda arutama, ajakohastama ja süvendama Ljubljana protsessi osana;
            
         
               11.
            
            
               KUTSUB liikmesriike ja komisjoni ÜLES võtma kõnealust visiooni arvesse mõttevahetustel, mis käsitlevad Lissaboni strateegia 2010. aasta järgset perioodi;
            
         
               12.
            
            
               KUTSUB tulevasi eesistujariike võtma arvesse käesolevat visiooni ning selle võimalikku arengut, kui nad töötavad välja oma ettepanekuid seoses Euroopa teadusruumi juhtimisega tulevikus ning RÕHUTAB vajadust kasutada Euroopa teadusruumi algatuste käsitlemisel täielikult olemasolevate koordineerimisstruktuuride potentsiaali nagu näiteks CREST;
            
         
               13.
            
            
               KUTSUB komisjoni ÜLES tegema 2009. aasta lõpuks ettepaneku jälgimist võimaldavate piiratud arvu näitajate ja hindamiskriteeriumite kohta, mille abil hinnatakse Euroopa teadusruumi 2020. aastal käsitleva visiooni elluviimise osas tehtud edusamme.
            
         
      (1)  EÜT C 205, 17.7.2000, lk 1.
   
      (2)  Näiteks Euroopa Tuumauuringute Organisatsioon (CERN), Euroopa Kosmoseagentuur (ESA), Euroopa Astronoomiliste Teadusuuringute Lõunaobservatoorium (ESO), Euroopa Molekulaarbioloogia Laboratoorium (EMBL) ja teised.
   
      LISA
      EUROOPA TEADUSRUUMI 2020. AASTAL KÄSITLEV VISIOON
      
         2020. aastaks saavad kõik Euroopa teadusruumis osalejad kasutada täiel määral ära viiendat vabadust: teadlaste, teadmiste ja tehnoloogia vaba liikumist. Euroopa teadusruum loob atraktiivsed tingimused teadusuuringute läbiviimiseks ja nende tulemuslikuks ja tõhusaks juhtimiseks ning investeeringute tegemiseks teadus- ja arendustegevusmahukatesse sektoritesse Euroopas. Euroopa teadusruum loob suure lisandväärtuse, tugevdades üleeuroopalist teaduskonkurentsi, tagades samas nõuetekohase koostöö ja koordineerimise. Euroopa teadusruum vastab kodanike vajadustele ja ambitsioonidele ning aitab tõhusalt saavutada Euroopa säästvat arengut ja konkurentsivõimet.
      
      Euroopa teadusruum on tihedalt seotud ühiskonnaga ning reageerib selle vajadustele ja ambitsioonidele seoses säästva arenguga
      Euroopa avaliku sektori vahenditest toetatav teadus- ja tehnoloogiabaas mängib võtmerolli kodanike ja ettevõtete vajadustele reageerimisel, viies selleks läbi maailmatasemel eesrindlikke teadusuuringuid.
      Suuremate väljakutsetega tegelemiseks investeeritakse märkimisväärseid avaliku ja erasektori vahendeid teadusuuringute tegemiseks ja luuakse strateegilisi partnerlusi ühenduse, liikmesriikide ja assotsieerunud riikide vahel, kasutades asjakohaseid sidemeid, mis tuginevad ühisel prognoosil.
      Teadus toetab ka liikmesriikide ja ELi poliitikate väljatöötamist ning varustab poliitikakujundajaid juurdepääsetava, mitmekülgse ja ajakohase teadusliku tõendusmaterjaliga.
      Euroopa teadusruumi aluseks on vastastikune usaldus ja pidev dialoog ühiskonna ning teaduse ja tehnoloogia ringkondade vahel. Teaduse vabadus on üldtunnustatud. Teadusuuringute läbiviimisel Euroopa teadusruumis austatakse ELi eetikapõhimõtteid ja toetatakse ELi demokraatlikke väärtusi ning liikmesriikide kultuuri ja identiteeti.
      Euroopa teadusruum võimaldab Euroopal rääkida ühel häälel rahvusvahelistel foorumitel ja suhetes oma peamiste rahvusvaheliste partneritega. Kõigi tasandite ametiasutused edendavad ühiselt enda teadus- ja arendustegevuse alase koostöö järjepidevust ning töötavad välja ühisalgatusi, mis seavad Euroopa juhtivale kohale seoses ülemaailmsete väljakutsete käsitlemise ja säästva arengu eesmärkide täitmisega.
      Euroopa teadusruum määratleb Euroopa tipptaseme teaduse ning on globaliseeruvas maailmas Euroopa konkurentsivõime peamine soodustaja
      Teadus-, haridus- ja innovatsioonisüsteemide ajakohastamine on üks protsess
      Kõigil tasanditel edendatakse teadmiste kolmnurga (haridus, teadus ja innovatsioon) siseseid tugevaid vastastikuseid seoseid, seda üksikutest teadlastest, rahastamisorganisatsioonidest, ülikoolidest ja teadusinstitutsioonidest VKEde ja rahvusvaheliste ettevõteteni ning seda toetatakse asjakohaste Euroopa mehhanismidega.
      Asjaomaseid sidusrühmi nõuetekohaselt kaasates töötavad kõigi tasandite ametiasutused üheskoos välja teadus- ja innovatsioonimeetmeid ja programme kõigil juhtudel, kui seda on vaja nende tõhususe ja tulemuslikkuse ning ühiskondliku ja majandusliku väärtuse optimeerimiseks.
      Inimressursside kättesaadavus teaduse ja tehnoloogia valdkonnas on kooskõlas avaliku ja erasektori teadusasutuste nõudlusega ning Euroopa teadusruum toetab asjaomaste koolitusstruktuuride väljatöötamist ja andekate teadlaste tasakaalustatud vahetust ning töö- ja eraelu soodsat tasakaalu.
      Euroopa teadusruum toetab Euroopa konkurentsivõime arengut …
      Ettevõtteid innustatakse tegelema innovatsiooniga ja investeerima Euroopasse, eelkõige teadus- ja arendustegevusse. Euroopa teadusruumis tegutsevad ettevõtted saavad kasu uuenduslike kaupade ja teenuste ühtsest turust ning suurepärasest ekspordipotentsiaalist ülemaailmsetel kasvavatel turgudel. Ettevõtted kasutavad täielikult ära avatud innovatsiooni võimalusi, mis tulenevad ühtsest avatud teadmiste turust, sealhulgas intellektuaalomandi õiguste raamistiku toimimisest.
      Kogu Euroopa teadusruumis võivad ettevõtted, sealhulgas uued innovatiivsed ettevõtted ja VKEd osaleda teaduspartnerlustes Euroopa avalik-õiguslike teadusasutustega ning saada kasu atraktiivsetest raamtingimustest, mis põhinevad ennetaval standardipoliitikal ja koordineeritud avalikel hangetel ning mis parandavad nende juurdepääsu uuenduslike ideede, kaupade ja teenuste kiiresti kasvavale Euroopa turule.
      … ning osutab kooskõlastatud toetust tipptaseme teaduses osalevatele teadlastele ja teadusasutustele
      Ametiasutused kogu Euroopa teadusruumis aitavad kaasa maailma tipptasemel teaduse ja tehnoloogia arengule Euroopas, tuginedes sealjuures koordineerimisele ja koostööle juhtudel, kus see ilmselt annab lisandväärtust. Sel eesmärgil arendatakse lihtsaid, koostalitlusvõimelisi ja sidusaid riiklikke ja piirkondlikke teadussüsteeme, poliitilisi eesmärke, teavitus- ja toetusmehhanisme ning programme, mis on Euroopa teadusruumi põhielementideks.
      Märkimisväärne osa teadusuuringutesse suunatavatest avalikest vahenditest eraldatakse kogu Euroopa teadusruumi hõlmavate avatud konkursside kaudu, mille aluseks on teadusuuringute kvaliteet ja asjakohasus, ning mis seega edendavad astmeliselt vajalikku spetsialiseerumist ja kontsentreerumist optimaalse suurusega tippkeskustesse ning parandavad teadusuuringute rahastamise tõhusust.
      Rahastamine avalikest vahenditest jätab piisavalt tegutsemisruumi enesealgatuslikule loomingulisusele ja soodsale mitmekesisusele väljakutsetele lähenemise viiside kindlaksmääramisel. See hõlmab täiesti avatud, suunamisest vabu teadusuuringuid, mida rahastavad Euroopa teadusnõukogu ja riiklikud rahastamisorganisatsioonid, mis võtavad vastu otsetaotlusi üksikutelt teadlastelt ja uurimisrühmadelt nii üksikutest ELi liikmesriikidest kui mitmest liikmesriigist.
      Samas edendatakse kogu ELis teaduse ja tehnoloogia potentsiaali arendamist
      Kõik Euroopa riigid ja piirkonnad, kasutades täiel määral oma teadusuuringute potentsiaali, tuginevad oma tugevatele valdkondadele ning säilitavad või saavad juurdepääsu teistele eriteadmistele ning teaduse ja tehnoloogia potentsiaalile mujal Euroopas. See saavutatakse ühtekuuluvuspoliitika märkimisväärse toetuse ning asjakohase riikidevahelise koordineerimise abil, millega tagatakse potentsiaali parim jaotus Euroopa ulatuses.
      Euroopa teadusruumi peamised teadusuuringute infrastruktuurid on osaks tipptaseme teadusinstitutsioonide mitmekesisest ja rikkalikust maastikust ning nendega edendatakse ülemaailmselt konkurentsivõimelist teaduse tipptaset ning neid kaasrahastatakse vajaduse korral ELi tasandil, kusjuures samaaegselt toimub uue paigaldatud infrastruktuuri kiire areng. Infrastruktuurid võimaldavad võrdset juurdepääsu maailmatasemel kaasaegsetele uurimisseadmetele ja tehnoloogilistele uuendustele.
      Euroopa teadusruum loob tõrgeteta toimiva vabaduse ala ja võimalused dialoogi pidamiseks, vahetuste läbiviimiseks ja maailmale avatud partnerlusteks
      Euroopa teadusruum loob teadmiste vaba liikumise üle riigipiiride. Kõigi tasandite ametiasutused järgivad koostöös kolmandate riikidega ühiselt avatud lähenemisviisi, mis põhineb vastastikusel kasul ning intellektuaalomandi asjakohasel haldamisel ja kaitsel. Euroopa teadusruum on kesksel positsioonil kõigis teaduslike ja tehnoloogiliste teadmiste tootjate, levitajate ja kasutajate ülemaailmsetes võrgustikes.
      Ühised raamistikud, suunised ja vajaduse korral õigusaktid hõlbustavad selliste riikidevaheliste turgude ja võrgustike loomist ja toimimist, milles Euroopa teadusruumis tegutsejad saavad üksteisele tõhusalt ja tulemuslikult mõju avaldada.
      Euroopa teadusruumi teadusasutustel on strateegiline, rahanduslik ja juhtimisalane autonoomia selleks, et luua kestvaid partnerlusi ja liite kogu Euroopas ja väljaspool seda ning teha tõhusat koostööd majandusettevõtetega. Kõnealuseid partnerlusi soodustab lepinguliste teadusuuringute ühtne avatud turg ning asjakohased suunised intellektuaalomandi haldamiseks.
      Partnerlustes osalejatel on võimalik pääseda ligi teadmistele ning neid hallata ja vahetada kogu Euroopa teadusruumis (sealhulgas avatud juurdepääsu abil), kasutades suure võimsusega koostalitlusvõimelisi infosüsteeme.
      Euroopa teadusasutused pakuvad atraktiivseid töötingimusi teadlastele, nii meestele kui naistele, maailma kõigist osadest sellise ühtse tööturu raames, mis minimaalsete rahanduslike või halduslike takistustega võimaldab liikuvust riikide ja valdkondade vahel.